79 mense daagliks vermoor(Argieffoto: Unsplash) Altesaam 7 004 mense is tussen Julie en September in Suid-Afrika vermoor, waarvan 1 304 vroue en kinders was. Dié toename dui aan dat 92 meer vroue en 28 meer kinders in die tweede kwartaal van die 2022/’23 finansiële jaar vermoor is, vergeleke met dieselfde tydperk verlede jaar. Dit beteken dat tien vroue en drie kinders elke dag tussen Julie en September vanjaar vermoor is. Dié statistieke is Woensdag deur die Suid-Afrikaanse Polisiediens (SAPD) bekendgemaak. Volgens die VF Plus het moorde in Suid-Afrika die afgelope drie jaar tussen Julie en September toegeneem van 5 107 in 2020, tot 6 163 in 2021 en 7 004 vanjaar. “Daar word tans 12 mense uit elke 100 000 van die bevolking vermoor. Dit is 79 mense per dag uit ŉ bevolking van 60 miljoen. “Vir die laaste twee kwartale vanjaar staan die moordsyfer reeds op 13 428. Dit beteken daar is ŉ goeie kans dat meer as 26 000 moorde in hierdie finansiële jaar aangeteken gaan word,” wys die party daarop. Andrew Whitfield, die DA se woordvoerder oor polisie, sê dié misdaadstatistieke, wat Suid-Afrikaners van hul “veiligheid en vryheid beroof”, kan toegeskryf word aan pres. Cyril Ramaphosa se “sagte benadering tot misdaad”. “Wanneer dit by misdaad kom, kan die president nie daad by woord voeg nie. Die president se sagte benadering tot misdaad is ’n oorlogsverklaring teen vroue en kinders in Suid-Afrika.” Talle aanrandings, verkragtings elke dag Volgens die polisie was altesaam 989 vroue in die tweede kwartaal vanjaar die slagoffers van moord, terwyl 1 277 sake van poging tot moord teenoor vroue by die polisie aangemeld is. Altesaam 13 701 voorvalle van aanranding met die doel om ernstig te beseer is ook by die polisie aangemeld – wat beteken dat 148 vroue elke dag tussen Julie en September vanjaar ernstig aangerand is. Moord op kinders het ook van 287 gevalle tot 315 toegeneem. Altesaam 294 kinders was slagoffers van poging tot moord terwyl 1 895 voorvalle van aanranding met die doel om ernstig te beseer by die polisie aangemeld is. Dit dui op 21 kinders per dag. Maroela Media het vroeër berig dat daar ŉ algehele toename van 18,5% in alle kontakmisdaad in Suid-Afrika was, wat moord, verkragting en aanranding insluit. Luidens die statistieke is 115 mense elke dag gedurende die tweede kwartaal verkrag, wat die algehele syfer op 10 590 te staan bring. Altesaam 448 mense is elke dag gedurende dié typerk ernstig aangerand terwyl 383 ernstige rooftogte aangemeld is. Bheki Cele, minister van polisie, sê die vlakke van aggressie en geweld waarmee misdaad gepleeg word, is kommerwekkend. In net drie maande is ongeveer 85 000 aanrandingsklagte by die polisie ingedien. Cele sê die grootste oorsake van dié aanrandingsvoorvalle is argumente, misverstande en uitlokkings en dat dit hoofsaaklik in openbare plekke plaasgevind het. Vuurwapens meeste gebruik Wat moord betref is vuurwapens in die meeste gevalle (2 808) gebruik om moord te pleeg. Messe en ander skerp voorwerpe is in altesaam 1 486 moordvoorvalle gebruik. Die meeste moorde is by Inanda en Umlazi in KwaZulu-Natal aangemeld, gevolg deur Nyanga en Delft in die Wes-Kaap. Trio-misdaad neem ook toe Benewens kontakmisdaad het trio-misdaad, naamlik motorkapings, huis- en sakerooftogte, ook toegeneem. Kapings het van 4 973 voorvalle in die tweede kwartaal verlede jaar tot 6 149 toegeneem, terwyl huisrooftogte met 8,4% tot 5 825 toegeneem het. Meer as 4 000 sake van ontvoering is landwyd by die polisie aangemeld – byna dubbel soveel as verlede jaar. Volgens die polisie was verkragting en motorkapings die grootste oorsake van dié ontvoerings.